Diari Oficial de la Generalitat Valenciana


Sumari del DOGV 3486, del 03-05-1999 (1999/3860)

ORDRE de 8 d'abril de 1999, de la Conselleria de Cultura, Educació i Ciència, per la qual es regula el procediment per a l'obtenció directa del certificat de superació del grau elemental de música, regulat per la Llei Orgànica 1/1990, de 3 d'octubre, d'Ordenació General del Sistema Educatiu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/04/08/(1)/dof/vci/html**

### Dades del document

Número de DOGV
:   3486

Data del DOGV
:   03-05-1999

Secció del DOGV
:   I. DISPOSICIONS GENERALS

Número del document
:   1999/3860


Data del document
:   08-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * educació artística
    * legislació
    * música
    * títol d'estudis
    * reconeixement d'estudis

ORDRE de 8 d'abril de 1999, de la Conselleria de Cultura, Educació i Ciència, per la qual es regula el procediment per a l'obtenció directa del certificat de superació del grau elemental de música, regulat per la Llei Orgànica 1/1990, de 3 d'octubre, d'Ordenació General del Sistema Educatiu. [1999/M3860]
  
L'article 39.5, de la Llei Orgànica 1/1990, de 3 d'octubre, d'Ordenació General del Sistema Educatiu, establix la possibilitat de seguir ensenyaments de música i de dansa sense validesa acadèmica oficial, que es poden realitzar en escoles específiques de música o de dansa, sense limitació d'edat, que en cap cas podran conduir a l'obtenció de títols amb validesa acadèmica i professional, i l'organització i estructura de les quals són diferents a les establides per als centres d'ensenyaments reglats dels dits ensenyaments.
  
La rellevant importància que té el desplegament del citat precepte en la nostra tradicional formació musical va motivar que la Generalitat Valenciana en la Llei 2/1998, de 12 de maig, de la Música, fixara en el Títol II les normes reguladores per a la creació i funcionament de les escoles de música, de dansa o de música i dansa, previstes en el referit article 39.5, de la Llei Orgànica d'Ordenació General del Sistema Educatiu.
  
A més, l'interés per la qualitat d'esta formació es manifesta en els resultats altament positius que obtenen els qui seguixen els ensenyaments musicals no reglats tant en les dites escoles com en les escoles d'educands de les associacions musicals, de manera que resulta convenient possibilitar un millor reconeixement dels nivells assolits, i amb tal finalitat les disposicions addicional primera i final del Decret 151/1993, de 17 d'agost, del Govern Valencià, pel qual s'establix el currículum dels graus elemental i mitjà de Música i es regula l'accés a estos graus, i el punt quint de l'article únic del Decret 216/1997, de 30 de juliol, modificador de l'anterior, establixen la competència de la Conselleria de Cultura, Educació i Ciència per a organitzar periòdicament proves per a l'obtenció directa del certificat de superació del grau elemental a què fa referència l'article 19.1 del Decret 151/1993, de 17 d'agost, regulador del currículum dels graus elemental i mitjà de música a la Comunitat Valenciana.
  
Una vegada que, en aplicació del Reial Decret 986/1991, de 14 de juny i les disposicions que el modifiquen, ha acabat la implantació progressiva del grau elemental en els ensenyaments reglats de música, cal establir les vies legals que permeten desplegar el mandat citat en els paràgrafs anteriors, de manera que els qui seguixen ensenyaments de música sense estar inscrits en els cursos regulars dels centres docents que impartixen ensenyament reglat de música i els qui no hagen finalitzat els estudis oficials de grau elemental puguen abastar el reconeixement de les seues capacitats a través de l'obtenció directa del certificat de superació del grau elemental.
  
Amb la dita finalitat, en la present ordre es regula la convocatòria i realització de les proves a què podran concórrer els citats aspirants i a través de les quals hauran de demostrar la competència curricular que els faça creditors al certificat citat, i a tal efecte,
  
ORDENE
  
Primer
  
Conforme el que preveu el punt 2 de la disposició addicional primera del Decret 151/1993, de 17 d'agost, segons la modificació que establix l'article únic, apartat 5, del Decret 216/1997, de 30 de juliol, del Govern Valencià, s'autoritza els conservatoris professionals que compten amb autorització per a impartir el grau elemental de música i els conservatoris elementals de música, a convocar proves conduents a l'obtenció directa del certificat de grau elemental de música de les especialitats que figuren en l'article sisé del citat Decret 151/1993, de 17 d'agost, del Govern Valencià, pel qual s'establix el currículum dels graus elemental i mitjà i es regula l'accés a estos graus.
  
Segon
  
Podran concórrer a les dites proves els alumnes de les escoles de música, escoles d'educands de les societats musicals i els qui no hagen iniciat o conclòs els estudis oficials de música de grau elemental, sense distinció d'edat i aspiren a obtindre el certificat de superació del grau elemental de música.
  
Tercer
  
Per tal de garantir el màxim rigor en l'avaluació dels aspirants, els conservatoris de música efectuaran la convocatòria de les proves per especialitats instrumentals, referides únicament als ensenyaments que cada centre tinga autoritzats per l'administració educativa.
  
Quart
  
Al mes d'abril, els conservatoris publicaran en els seus taulers d'anuncis la convocatòria de proves. En la dita convocatòria publicaran la composició dels tribunals i dels seus membres suplents, així com el calendari d'actuacions, que inclourà la data de publicació de la llista d'aspirants admesos i les dates de realització de les proves.
  
Quint
  
Les proves es faran quan ja haja acabat el període lectiu del curs acadèmic dels conservatoris.
  
Sisé
  
a) Els qui hagen iniciat estudis reglats del grau elemental i desitgen presentar-se a les proves, formalitzaran la inscripció als conservatoris en què es troben dipositats els seus expedients acadèmics.
  
b) Els alumnes dels centres on s'impartisquen ensenyaments no reglats, així com els qui sense assistir a les classes dels dits centres opten per concórrer a les proves, hauran de formalitzar la seua inscripció en un dels conservatoris convocadors.
  
Seté
  
Les proves per a l'obtenció directa del certificat de grau elemental de música, tindran l'estructura següent:
  
Especialitats instrumentals:
  
a) Consistirà en la interpretació de dues obres, una a elecció de l'alumne i una altra que s'adjudicarà per sorteig entre una llista de cinc presentada per l'alumne, el qual les elegirà prèviament entre les previstes per a cada especialitat instrumental en la Resolució de 2 de febrer de 1995, de la Direcció General de Centres Escolars (BOE 10 de febrer de 1995), per la que s'establix la relació d'obres indicatives del nivell exigible en la prova d'accés al primer curs de grau mitjà dels ensenyaments de Música.
  
b) El tribunal podrà admetre altres obres que, al seu parer, siguen equiparables a les assenyalades en la citada resolució. En qualsevol cas la decisió del tribunal tindrà caràcter irrevocable.
  
Llenguatge musical:
  
1) Interpretació solfística, (entonada i mesura) de dues lliçons, amb el corresponent acompanyament, una en clau de sol en segona línia i una altra en clau de fa en quarta, de les incloses en el programa de quart curs de Llenguatge musical del centre en què s'haja inscrit l'alumne, o d'altres d'igual contingut, a criteri del tribunal, el grau de dificultat del qual no supere els objectius i continguts establits per a la matèria en el currículum de grau elemental, aprovat pel Decret 151/1993, de 17 d'agost, del Govern Valencià.
  
2) Dictat musical, a una veu, l'extensió i el grau de dificultat del qual no supere, en cap cas, els objectius específics fixats per al mateix exercici en el currículum de grau elemental de la nova ordenació del sistema educatiu, anteriorment citat.
  
3) Contestar, per escrit, un qüestionari de cinc preguntes formulades pel tribunal, referides als continguts teòrics propis del grau elemental de música
  
Huité
  
a) En cada conservatori de música convocador es constituirà un tribunal avaluador per a cada especialitat instrumental que es convoque, i un tribunal únic per a Llenguatge Musical.
  
b) Els tribunals avaluadors seran designats pels directors dels centres i estaran constituïts per tres professors especialistes, o, si no és possible, per professors d'assignatures afins, tots ells pertanyents al conservatori convocador. Actuarà de president el professor més antic i de secretari el de més recent incorporació.
  
Nové
  
a) Cada tribunal avaluarà la prova que li correspon, i consignarà la superació de cada una d'elles amb l'expressió d'apte i la no superació amb la de no apte.
  
b) Els aspirants concorreran a les dues proves, i l'obtenció del certificat de superació del grau elemental es produirà únicament en el supòsit que les dues proves hagen rebut avaluació d'apte.
  
c) Una vegada concloses les actuacions dels dos tribunals, els resultats de les avaluacions es consignaran pels dos tribunals en una acta única per a cada especialitat convocada, que seran firmades pels membres dels respectius tribunals i que seran dipositades a la secretaria dels conservatoris.
  
Deu
  
Una vegada finalitzades les proves, els conservatoris exposaran en el seu tauler d'anuncis una còpia segellada de les actes, a fi que els aspirants puguen exercir el seu dret de reclamació de qualificacions estimades incorrectes, a l'empara del que disposen l'Ordre de 23 de gener de 1990, de la Conselleria de Cultura, Educació i Ciència i la Resolució de 23 de gener de 1990, de la Direcció General d'Ordenació i Innovació Educativa.
  
Onze
  
a) Els qui hagen obtingut avaluació d'apte en els dos apartats, podran sol·licitar de la secretaria dels conservatoris l'expedició del certificat de grau elemental de música previst en l'article 42.1 de la Llei Orgànica 1/1990, de 3 d'octubre, d'Ordenació General del Sistema Educatiu, amb el pagament previ de la taxa corresponent.
  
b) Els aspirants que no hagen obtingut el certificat de superació del grau elemental i opten per concórrer a una convocatòria posterior, hauran de tornar a realitzar la totalitat de les proves.
  
Dotze
  
S'autoritza les direccions generals de Centres Docents, d'Ordenació i Innovació Educativa i Política Lingüística i de Règim Econòmic perquè adopten les resolucions que consideren oportunes per al desplegament i aplicació d'esta ordre.
  
Tretze
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Disposició transitòria
  
La convocatòria corresponent a 1999 obrirà un període d'inscripció de 20 dies hàbils a contar des del dia següent de la publicació d'esta ordre en el DOGV.
  
València, 8 d'abril de 1999
  
El conseller de Cultura, Educació i Ciència,


Còpia Permalink ELI